પીએમ મોદીએ સુરતી લહેકા સાથે સંબોધનની શરૂઆત કરતાં કહ્યું હતું કે, 'હુરત જોરદાર લાગે છે આજે! કચ્છના અબડાસામાં માં આશાપુરાના દર્શન કરીને મેં આજે વિધિવત રીતે ચૂંટણી નિમિત્તે આપ સૌના આશીર્વાદ પ્રાપ્ત કરવાનો કાર્યક્રમ પ્રારંભ કર્યો. કચ્છ, રાજકોટ, અમરેલી અને હવે સુરત. જ્યાં ગયો ત્યાં મેં જે વંટોળ જોયો એના પરથી મને સમજાઇ ગયું કે છેલ્લા ત્રણ મહિનાથી કોંગ્રેસે આ કદમતાલ કેમ શરૂ કર્યા હતા! એ પરાજયથી એટલા ભયભીત થયા છે કે, એમને કોઇ રસ્તો નથી સૂઝતો. ભાજપના વિકાસના વંટોળને અને ગુજરાતના જન મિજાજને કેમ પહોંચી વળવું એનો રસ્તો એમને નથી સૂઝતો. કોંગ્રેસને સમજાવું જોઇએ કે, તમે જ્યાં સુધી પ્રાયશ્ચિત નહીં કરો, જ્યાં સુધી ગુજરાત વિરોધી માનસિકતા બદલશો નહીં, ત્યાં સુધી ગુજરાત તમને ક્યારેય સ્વીકારવાનું નથી. 25 વર્ષ પહેલાં કોંગ્રેસે કાળા કામ કર્યા અને સમાજને છિન્ન-ભિન્ન કરી નાંખ્યો, કોમી હુલ્લડોની હારમાળા સર્જી, ખુદ સરકારના મંત્રી સુરતમાં બોમ્બ ધડાકા અને હેરાફેરીમાં જેલ ભોગવતા ગયા, ભાઇ-ભાઇ વચ્ચે લડાઇ કરાવી, જાતિવાદને ઝેર ફેલાવ્યું, પરંતુ કોંગ્રેસને ખબર નથી કે, 25 વર્ષ પહેલાં એમણે જે અખતરા કર્યા હતા એનો એમણે તો લાભ લઇ લીધો. પરંતુ ગુજરાત એમાંથી આજે પણ પૂરે-પૂરું બહાર નથી આવ્યું. આજે 25 વર્ષ પછી તમે ફરી પાછા એ જ યુક્તિ વડે ગુજરાતને પોતાનું કરવા માંગે છે!'